હમણાં લગ્નની મોસમ ચાલે છે,અને સાથે એનીવર્સરી તથા એકથી લઈને પચાસ વરસોનું લગ્નજીવન ઉજવાય છે. શરૂઆતના વરસોનું પેશન... રોમાંચ વરસો જતાં પુખ્ત થતાં સ્થિર થવું જોઇએ કે પછી તેમાં આવતાં રૂટિનપણાને તોડવા કંઇક નવું કરવું જોઇએ એ ભાવના તમે લગ્નમાં જીવનસાથીને કેટલું મહત્ત્વ આપો છો તેના પર નિર્ભર હોય છે. સંબંધોની નાવિન્યતામાં ટેકનોલોજી સરળતા કરી આપે છે. ટેકનોલોજીને કારણે અફેર એટલે કે લગ્નબાહ્ય સંબંધો વધ્યા છે એવું પણ કહેવાય છે, પણ તે છતાંય પહેલાં એવું નહોતું થતું એવું નથી. અનેક એવા દાખલા જોવા મળશે જેમાં એક્સ્ટ્રા મેરિટલ અફેર થતાં હોય છે. ધર્મેન્દ્ર-હેમા માલિની, આમિર ખાન-કિરણ, શ્રીદેવી-બોની કપુર અત્યારે આ લોકો સુખી લગ્નજીવન ધરાવે છે. તે છતાં તેમણે પહેલાં લગ્ન દરમિયાન લગ્નબાહ્ય સંબંધો બાંધ્યા અને પછી તેને લગ્નનું સ્વરૂપ આપ્યું. તેમના માટે લગ્ન હાલમાં સફળ છે પણ તેમની ભૂતપૂર્વ પત્ની માટે તે અસફળ છે.